Umsebenzi Uqhubeka Njengenjayelo koBulawayo ngoLwesithathu Kungela Kutshengisela
Ngasikhathi sinye umbukiso walonyaka wabakumsebenzi wezokwemba oweZITF Mine Entra, usungulwa.
BULAWAYO — Umsebenzi uqhubeka njengenjayelo edolobheni lakoBulawayo ngoLwesithathu, kungela kutshengisela nomanje amapholisa ahlomileyo lagqoka impahla zawo abebonakala ezulazula njengo khozi ilanga lonke. Abathengisayo, izitholo ezinkulu lamavinkili amancane lezimota ezithwala abantu bezisebenza kahle nomanje amapholisa abopha izimota emgwaqweni eseqalisile ukuhlasela njalo abatshayeli efuna ukuhlawulwa isifumbathiso. Umqondisi wombukiso weMine Entra, uNkosikazi Nomathemba Ndlovu uthi usungulwe kakuhle njalo lomhlangano wemfundiso wezokuthwalwa kwabantu lempahla uqhubeke kungela nkinga. Umbukiso walonyaka uqhutshwa phansi kwendikimba ethi “Unearthing Opportuinties” njalo ukhangele ukubamba imihlangano yemfundiso egoqela ephathelane lezokwakha, ezokwemba kunye leyenhlanganiso ezehlukeneyo zabammela ilungelo zabakulumsebenzi. Abemba amatshe aligugu bezimele, lonyaka bakhangelele ukufunda okunengi lokuthola amathuba lamacebo okuzithuthukisa. Isiphathamandla senkampani elungisa izitina eyeBETA Holdings, uNkosikazi Cynthia Chizwina uthi bayaqala ukubukisa eMine Entra njalo bakhangelele ukuthola ibhizimusi kunye lokuvula amawofisi koBulawayo. Umqondisi wenkamani yeTreger Products uNkosikazi Sithokozile Ndlovu uthi labo bakhangelele ukuthola ibhizimusi kumankampani embayo ngoba belazo impahla ezilungiswa eZimbabwe ezingasetshenziswa ngabakulumsebenzi. UMnumzana Nkosana Mpofu wenkampani yeZimbabwe Grain Bag yena uthi balamasaka ayizilinganiso ezehlukeneyo angatsetshenziswa ngabembayo ukuthwala impahla lempompi ezithwala amanzi. Lisiyatshona ilanga ngoLwesithathu, amankampani angamatshumi ayisificamunwe munye lanye yiwo enelise ukubukisa kwathi abantu abadlula amakhulu amahlanu umhlangano wemfundiso wezokuthwala impahla labantu. Inkampani kaloliwe yona esihuba ngesisu ngeyinye yamankampani abukisayo lonyaka kungenani lenkinga ebhekane lazo. Amankampani angamatshumi ayisithupha ekhulwini-60% abukisayo asuke eHarare, kuthi angamatshimi amathathu lanhlanu ekhulwini-35% akoBulawayo, amanyela engawendaweni ezihlukeneyo zelizwe. Amankampani angamatshumi ayisificamunwe munye ekhulwini abukisayo lonyaka abekade ebukisa ngomnyaka odlule njalo amatsha akhona engezelela impahla ezivele zibukiswa ngamankampani ahlala ebukisa.